《反黑2》傳因資問題全面停拍 陳煒爆料記招後從來無收過劇本
由陳小春、陳國坤和王合喜等主演的網劇《反黑》第一季口碑強勁,時隔六年,監製宋本中於去年11月聲威氣勢舉行記招宣布開拍第二季,直指投資金額高達2億港元,新劇除了原班人馬外,亦會加入謝天華、陳煒、陳山聰、肥媽等人陣容鼎盛。不過今日有傳《反黑2》因資金問題突然全面停工。
陳煒今晚(6/4)現身新蒲崗睇舞台劇,就事件接受《香港01》訪問時說:「其實我自己就唔係好清楚件事係點,因為自己就仲未開工,都係等緊佢哋通知,而我自己都想知幾時先開得工。喺上星期我去畫展見到呢套劇嘅監製陳欣健,我都有問佢我幾時先開得工,佢就答我都快嘅啦,再過多兩三個星期左右啦。(擔唔擔心之後開唔到工?)我唔清楚,因為4月我就安排咗工作,要拍旅遊節目,到5月份我又要開另一部劇,變咗我都未知我嘅時間點樣去安排。」
煒哥續說:「其實我之前都有見到其他同事去開工,同埋都有聽到導演宋本中佢好似病咗一段時間,而其他嘢我就唔清楚。(未證實停拍?)我知係休息咗一段時間係冇開嘅,好似由農曆年之後就冇再開拍。(記招後有冇收到劇本?)係冇嘅,我只係知道自己嘅角色係乜,同埋大概嘅內容,我係未開過工。」